Азербайджаным и щIыхьыр яхъумэ
Ниццэ къалэм иджыблагъэ щекIуэкIащ Деглан Анри и фэеплъу спорт бэнэкIэмкIэ къызэрагъэпэща «Франджым и Гран-при» зэпеуэр. Абы хъарзынэу зыкъыщагъэлъэгъуащ Азербайджаным и цIэкIэ утыку къихьа ди лъахэгъухэу Дадэ Ислъамбэчрэ Локьяев Муратрэ.
47-нэу мы гъэм Франджым щекIуэкI зэхьэзэхуэ иным къызэхуишэсат дунейм и бэнакIуэ нэхъыфI дыдэхэр. Ди щIалэхэм абы медалитI къыщахьащ.
Алыдж-урым бэнэкIэмкIэ зэпеуэм килограмм 67-м нэс зи хьэлъагъхэм я деж ещанэ увыпIэр щиубыдащ Дадэ Ислъамбэч. Финал цIыкIум ар щефIэкIащ Азербайджаным и командэ къыхэхам къыдыхэт Рустамов Намаз икIи домбеякъ медалыр зыIэригъэхьащ.
Дыщэм пэгъунэгъу дыдэ хъуат килограмм 97-м нэс зи хьэлъагъхэм я зэпеуэм хэта Локьяев Мурат. Куржым щыщ Мелие Георгий щебэна кIэух зэIущIэм абы и Iэр игъэузыжащ икIи алэрыбгъум къытекIыжын хуей хъуащ. Арати, къылъысар дыжьын медалыращ.
Жыласэ Замир.
